钦定古今图书集成/理学汇编/经籍典/第127卷 > 《改尚书洪范无颇字为陂敕》孙逖
## 钦定古今图书集成/理学汇编/经籍典/第127卷 > 《改尚书洪范无颇字为陂敕》孙逖

门下：典谟既作，虽曰不刊，文字或讹，岂必相袭。朕听
政之暇，乙夜观书，匪徒阅于微言，实欲畅于精理。每
读《尚书洪范》，“无偏无陂，遵王之义。”三复兹句，常有所
疑。据其下文，并皆协韵，唯“颇”一字，实则不伦。又《周易·
泰卦》中：“无平不陂。”《释文》云：“陂字亦有颇音。”而与颇训
诂无别，为陂则亦会意，为颇则声不成文。应由煨烬
之馀，编简坠缺，传授之际，差舛相沿。原始要终，须有
刊革。朕虽先觉，兼访诸儒，佥以为然，终非独断。其《尚
书洪范》“无偏无颇”字，宜改为“陂”，庶使先儒之义，去彼
膏肓；后学之徒，正其鱼鲁。仍宣示国学，主者施行。